রাজনীতিতে কোনও স্থায়ী শত্রু কিংবা স্থায়ী মিত্র হয় না। এই নীতিতে সমান বিশ্বাসী মমতা বন্দ্যোপাধ্যায় ও নীতীশ কুমার।
‘বিজেপি যুক্ত ভারত’ গড়ার ডাক দিয়েছে বিজেপি। অমিত শাহ মানতে না চাইলেও আসল লক্ষ্য যে ‘বিরোধী মুক্ত ভারত’ গড়া, তা ক্রমশই স্পষ্ট। কেন্দ্রে নিরঙ্কুশ ক্ষমতা থাকলেও এখনও পর্যন্ত জোট রাজনীতিতে থেকে মুখে ফেরাতে রাজি নন নরেন্দ্র মোদী। রাজ্যে রাজ্যে ক্ষমতা পেতে এখনও তাই ‘এনডিএ’-কে পাশে নিয়েই লড়াই জারি। অন্য দিকে, ক্ষয়িষ্ণু কংগ্রেসও জোট ছাড়া অস্তিত্ব রক্ষা অসম্ভব বুঝে ‘ইউপিএ’নামক জোটের কর্তৃত্ব হাতে রেখে দিয়েছে।
এর পরেও দেশে এমন কিছু রাজনৈতিক দল রয়েছে যারা একক অস্তিত্ব বজায় রেখে, কোনও জোটে না থেকেও জাতীয় রাজনীতির সাপ-লুডোয় অংশ নেয়। তার মধ্যে অবশ্যই বলতে হবে দু’টি দলের নাম— মমতা বন্দ্যোপাধ্যায়ের তৃণমূল কংগ্রেস আর নীতীশ কুমারের জনতা দল (ইউনাইটেড)। তবে বিহারে নীতীশের নয় সরকার গঠনের পরে আর জোট নিরপেক্ষ বলা যাবে না জেডিইউকে।

সৌজন্য সাক্ষাৎকার। — ফাইল চিত্র।
তবে রাজনীতির ক্ষেত্রে মমতা ও নীতীশে অনেক মিল। দু’জনেই প্রয়োজন মতো জোট বদল করেছেন। দু’জনেই এনডিএ সরকারে থেকে মন্ত্রী হয়েছেন। দু’জনেই রেলমন্ত্রক পাওয়ার শর্তে সমর্থন জুগিয়েছেন কেন্দ্রের সরকারকে। দু’জনেই একাধিকবার পদত্যাগ করেছেন। দু’জনেই এনডিএ, ইউপিএ দুই জোটের ভরসা হয়েছেন কখনও, বিপদ হয়েছেন কখনও।
অনেক মিল। কিন্তু একটি অমিলেই আলাদা মমতা। তার নাম মোদী বিরোধিতা। ২০১৪ সালে বিজেপি যখন নরেন্দ্র মোদীকে প্রধানমন্ত্রী পদপ্রার্থী করে তখন অনেকেই বিরোধিতা করেছিলেন। গুজরাত দাঙ্গায় অভিযুক্ত মোদীকে মেনে নিতে না পেরে এনডিএ জোট ছেড়েছিলেন নীতীশ কুমার। ছেড়ে দিয়েছিলেন বিহারের মুখ্যমন্ত্রীর পদ। সেই শত্রুতা আর নেই। এখন মোদীকে মিত্র বানিয়ে বিহারের তখ্‌ত-এ নীতীশ। রাজ্যসভায় মোদীর চিন্তাও অনেকটা কমিয়ে দিল জেডিইউ। আগামী লোকসভা নির্বাচনে এনডিএ-র শক্তি বৃদ্ধিও নিশ্চিত করল বিহারের পালাবদল।

হাতে হাত। — ফাইল চিত্র
এখানে মমতা বন্দ্যোপাধ্যায়ের সঙ্গে বড় অমিল নীতিশের। মুখ্যমন্ত্রী হিসেবে সৌজন্য সাক্ষাৎটুকু বাদ দিলে মোদী বিরোধিতায় এখনও পর্যন্ত কোনও আপস দেখাননি তৃণমূলনেত্রী। নোটবাতিল থেকে, জিএসটি, তিস্তা চুক্তি থেকে আধার বাধ্যতামূলক করার ইস্যুতে সব সময়েই দেশের সব থেকে বড় ‘মোদী বিরোধী’ বলে পরিচিত মমতা। কিন্তু নীতীশ নানা ইস্যুতেই হয় চুপ থেকেছেন অথবা দু’হাত তুলে সমর্থন জানিয়ে কংগ্রেস তথা ইউপিএ-কে অস্বস্তিতে রেখেছেন।
মোদী ইস্যুতে নীতীশের ১৮০ ডিগ্রি ভোলবদল নিয়ে রাজনৈতিক মহলে নানা চর্চা হচ্ছে। আর সেই সূত্রেই আসছে মমতা প্রসঙ্গ। নানা চাপে রয়েছে তৃণমূল কংগ্রেস। এক ডজন নেতা মন্ত্রী সিবিআই-সহ বিভিন্ন কেন্দ্রীয় সংস্থার তদন্তের মুখে। এর পরেও মমতা মোদী বিরোধিতার রাস্তা থেকে সরেননি।
রাজনীতিতে সত্যিই কি ‘স্থায়ী শত্রু’ বলে কিছু হয় না? মূলত সিপিএম বিরোধিতার মধ্য দিয়ে রাজনৈতিক উত্থান হলেও মমতা বন্দ্যোপাধ্যায় এখন অনেক ইস্যুতেই আলিমুদ্দিন স্ট্রিটের সমর্থন প্রত্যাশী হয়েছেন। পরিবর্তিত পরিস্থিতিতে বিজেপিকে রুখতেই সেই আহ্বান।
তবে এখনও মোদী বিরোধিতায় অটুট মমতা বন্দ্যোপাধ্যায়ের সামনে একটা প্রশ্ন তৈরি করে দিলেন নীতীশ। কাল কী হবে কে বলতে পারে?